Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 89/04)

Tämä ilmoitus julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Gros Plant du Pays nantais”

Viitenumero: PDO-FR-A0275-AM01

Tiedonannon päivämäärä: 24. joulukuuta 2019

HYVÄKSYTYN MUUTOKSEN KUVAUS JA PERUSTELUT

1. Maantieteellinen alue

Toimitukselliset muutokset: Hallinnollisia yksiköitä koskevassa luettelossa otetaan huomioon kuntaliitokset ja muut hallintoalueiden muutokset, jotka on toteutettu tuote-eritelmän hyväksymisen jälkeen. Oikeusvarmuuden vuoksi luettelossa otetaan huomioon voimassa oleva virallinen geokoodi, jonka Ranskan tilasto- ja taloustutkimusinstituutti (INSEE) päivittää vuosittain.

Lisätään maininta mahdollisuudesta tutustua maantieteellistä aluetta koskevaan kartta-aineistoon. Tämän tarkoituksena on parantaa yleisön tiedonsaantia.

Lisäksi maantieteellistä aluetta muutetaan seuraavasti:

— sisällytetään alueeseen kolme kuntaa (La Boissière-du-Doré, Saint-Fiacre-sur-Maine ja Saint-Hilaire-de-Loulay), joissa kaikissa käytetään tarkistetun alkuperänimityksen vaatimusten mukaisia tuotantomenetelmiä ja rypälelajikkeita;

— otetaan alueesta pois 14 kuntaa (Saint-Rémy-en-Mauges, Le Marillais, Saint-Florent-le-Vieil, Saint-Germain-sur-Moine, Le Pellerin, Rouans, Vue, Machecoul, Saint-Etienne-de-Mer-Morte, Saint-Même-le-Tenu, Pornic, Cheix-en-Retz, Touvois ja Bouguenais) seurauksena työstä viininviljelyalueen supistamiseksi alueisiin, joilla harjoitetaan laadukasta viininviljelyä.

Rajattua maantieteellistä aluetta koskevaa yhtenäisen asiakirjan kohtaa muutetaan vastaavasti.

2. Rajattu viljelyalue

Muutetaan rajattua viljelyaluetta koskevia tietoja seuraavasti:

— korvataan ilmaisu ”rajattu viljelyalue” ilmaisulla ”tuotantoalue”;

— lisätään päivämäärät 3. toukokuuta 2017 ja 15. marraskuuta 2018;

— poistetaan lohkojen yksilöintiä koskevat määräykset.

Muutos johtuu siitä, että lohkojen yksilöimismenettelystä on siirrytty lohkojen rajaamismenettelyyn.

Tämä muutos ei vaikuta yhtenäiseen asiakirjaan.

3. Välittömässä läheisyydessä sijaitseva alue

Tuote-eritelmän I luvun IV kohdan 3 alakohdassa oleva kuntaluettelo korvataan seuraavasti:

— Loire-Atlantiquen departementti: Boussay, (Arthon-en-Retzin kunnassa ainoastaan) Chaumes-en-Retz, Couffé, Ligné, (Varadesin kunnassa ainoastaan) Loireauxence, La Marne, Mésanger, Paulx ja Rezé.

— Maine-et-Loiren departementti: (Gestén kunnassa ainoastaan) Beaupréau-en-Mauges, (La Boissière-sur-Evren, Le Fuilet’n ja Le Puiset-Dorén kunnissa ainoastaan) Montrevault-sur-Èvre.

Muutoksessa otetaan huomioon maantieteelliseen alueeseen sisällytetyt kunnat ja alueella toteutetut kuntaliitokset.

Lisäedellytyksiä koskevaa yhtenäisen asiakirjan kohtaa muutetaan vastaavasti.

4. Istutustiheys

Istutustiheyttä koskevat kohdat muutetaan seuraavasti:

— korvataan lukumäärä 6 500 lukumäärällä 5 000

— korvataan luku 1,5 luvulla 2,2

— korvataan ilmaus ”vähintään yksi metri” ilmauksella ”0,9–1,1 metriä”.

Tämän muutoksen tarkoituksena on vastata viininviljelyssä käytettyjen laitteiden ja menetelmien kehitykseen. Suurempi riviväli helpottaa ekologisten viljelykäytäntöjen toteuttamista. Näitä ovat esimerkiksi nurmetus, rivivälien muokkaus ja keräyspaneeleilla suoritettavat kasvinsuojelukäsittelyt. Ne ovat toimenpiteitä, joijoissa käytettävät tavanomaiset viininviljelyn laitteet suunnitellaan kahden metrin rivivälille. Kasvatustavalla vastataan tarkistetulla alkuperänimityksellä suojatun viinityypin tuotanto- ja laatutasoa koskeviin tarpeisiin (raikas, kevyt, hapokas viini).

Viljelymenetelmiä koskevaa yhtenäisen asiakirjan kohtaa muutetaan vastaavasti.

5. Viinitarhan hoitaminen

Tukisäleikköjä koskevia sääntöjä koskevassa kohdassa täsmennetään, että lehdistön korkeus on vähintään

— 0,6 kertaa köynnösrivien välinen etäisyys, kun tämä etäisyys on enintään 1,5 metriä;

— 0,65 kertaa köynnösrivien välinen etäisyys, kun tämä etäisyys on yli 1,5 metriä.

Lehdistön korkeus mitataan alimmasta lehdistöstä, jonka on oltava vähintään 0,3 metriä maasta, ylimpään leikkausrajaan. ”

Muutoksen syynä on istutustiheyden muutos, ja sen ansosta pystytään pitämään lehdistön ja hedelmien välinen suhde (lehtipinta-ala/hedelmien paino) tasaisena.

Tämä muutos ei vaikuta yhtenäiseen asiakirjaan.

6. Lämpökäsittely

Viinin lämpökäsittelyä yli 40 °C:ssa koskeva kielto poistetaan. Muutoksen tarkoituksena on tarjota toimijoille kaikki tekniset mahdollisuudet hoitaa vaikeiden satovuosien seurauksia, kuten homeisen ja maanläheisen maun (goût moisi-terreux) tyyppisiä aistinvaraisia poikkeamia. Rypälemehun lämmittämistä koskeva tekniikka (thermovinification) ei ohenna viiniä niin häiritsevästi kuin viinin valmistukseen tarkoitettujen hiilten käyttö.

Erityisiä viininvalmistusmenetelmiä koskevaa yhtenäisen asiakirjan kohtaa muutetaan vastaavasti.

7. Pakkaaminen

Viinisakan päällä pitämistä koskevalla merkinnällä ”sur lie” varustettujen viinien pakkaamisajan päättymistä pidennetään 30. päivästä marraskuuta 31. päivään joulukuuta. Tarkistuksella mahdollistetaan viinisakan päällä pitämistä koskevalla merkinnällä ”sur lie” varustettujen viinien pullotusajan pidentäminen kuukaudella, jotta voidaan optimoida tämän luokan kaupan pitämisen kesto muuttamatta kuitenkaan tähän mainintaan liittyvää raikkautta.

Yhtenäisen asiakirjan lisäedellytyksiä koskevaa kohtaa muutetaan vastaavasti.

8. Viinien liikkeeseen laskeminen

Poistetaan 1 luvun IX kohdan 5 alakohdan b alakohta, joka koskee päivämäärää, jolloin viini lasketaan liikkeelle valtuutettujen varastonpitäjien välillä.

Tämä muutos ei vaikuta yhtenäiseen asiakirjaan.

9. Yhteys maantieteelliseen alueeseen

Yhteyttä on tarkistettu kyseisten kuntien lukumäärän päivittämiseksi (69 eikä 92). Yhteyttä maantieteelliseen alueeseen koskevassa kohdassa on tarkennettu, että istutustiheys on keskimääräinen tai tiivis.

Viittaus Pornicin kylpylään on poistettu ja Bourgneufin kunnan nimi on korjattu (sanat ”en Retz” on poistettu).

Yhteyttä maantieteelliseen alueeseen koskevaa yhtenäisen asiakirjan kohtaa muutetaan vastaavasti.

10. Siirtymätoimenpiteet

— Korvataan 1 alakohta seuraavalla kappaleella: ”Sikäli kuin tämän eritelmän muut vaatimukset täyttyvät, viinin viljelylohkoilta, jotka eivät kuulu tarkistetulla alkuperänimityksellä suojatun viinin rajattuun viljelyalueeseen ja jotka voidaan tunnistaa maarekisterinumerostaan ja pinta-alastaan, kerätyistä rypäleistä voidaan edelleen käyttää tarkistettua alkuperänimitystä siihen asti, kun viiniköynnökset raivataan, mutta enintään

— satovuoteen 2021 asti kunnissa, joiden rajattu viljelyalue on vahvistettu tuotteiden alkuperää ja laatua valvovan kansallisen laitoksen (Institut national de l’origine et de la qualité, INAO) toimivaltaisen kansallisen komitean istunnoissa 21. toukokuuta 1996 ja 25. toukokuuta 2000;

— satovuoteen 2031 asti kunnissa, joiden rajattu viljelyalue on vahvistettu tuotteiden alkuperää ja laatua valvovan kansallisen laitoksen (Institut national de l’origine et de la qualité, INAO) toimivaltaisen kansallisen komitean istunnossa 3. toukokuuta 2017. ”

Muutoksen tarkoituksena on viinitarhojen asteittainen mukauttaminen.

Viiniköynnöksen kasvatustapaa koskeva siirtymätoimenpide on poistettu.

Viiniköynnöslajikkeita koskevaa siirtymätoimenpidettä muutetaan vaihtamalla ilmaisun ”tuote-eritelmän yhdenmukaistamispäivä” tilalle päivämäärä 16. marraskuuta 2011.

Nämä muutokset eivät vaikuta yhtenäiseen asiakirjaan.

11. Merkintöjä koskevat säännöt

Lisätään XII kohtaan ”c) Viinien, joilla on tarkistettu alkuperänimitys, merkinnöissä voidaan täsmentää pienemmän maantieteellisen yksikön nimi, jos

— kyseessä on kiinteistörekisterialue ja

— paikka on mainittu sadonkorjuuilmoituksessa.

Kiinteistörekisteriin kirjatun paikan nimi on painettava niin, että kirjainten korkeus, leveys tai paksuus on enintään puolet tarkistetun alkuperänimityksen muodostavien kirjainten koosta. Nimen on oltava näkyvillä samassa kentässä kuin tarkistettu alkuperänimitys. ”

Yhtenäisen asiakirjan lisäedellytyksiä koskevaa kohtaa muutetaan vastaavasti.

12. Ilmoitusvelvollisuudet

Hakemusta koskevan ilmoituksen viimeinen jättöpäivä siirtyy 15. päivästä 31. päivään joulukuuta.

Lisäksi tuote-eritelmän II luvun I kohdan 2 alakohtaan ja II luvun II kohdan 2 alakohtaan on tehty toimituksellisia muutoksia.

Tämä muutos ei vaikuta yhtenäiseen asiakirjaan.

13. Tärkeimmät tarkastettavat kohdat

Lukua III on tarkistettu sen varmistamiseksi, että Nantesin alueen eritelmissä mainitut tarkistettavat pääkohdat on muotoiltu johdonmukaisesti.

Tämä muutos ei vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

Gros Plant du Pays nantais

2. Maantieteellisen merkinnän tyyppi

SAN –Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Viinit ovat valkoisia, kuivia ja hiilihapottomia.

Viinien ominaisuudet ovat seuraavat:

— luonnollinen alkoholipitoisuus on vähintään 9 %;

— käymiskykyisten sokereiden (glukoosi ja fruktoosi) enimmäispitoisuus on 4 grammaa litrassa;

— haihtuvien happojen pitoisuus on enintään 10 mEq/l;

— kokonaisalkoholipitoisuus väkevöinnin jälkeen on enintään 11 %.

Viinien kokonaishappopitoisuuden, kokonaisrikkidioksidipitoisuuden ja todellisen kokonaisalkoholipitoisuuden on oltava yhteisön lainsäädännössä vahvistettujen kynnysarvojen mukaiset. Viinit ovat valkoisia, kuivia ja hiilihapottomia.

Viinien väri on hennon keltainen; joskus nuorten viinien värissä on häivähdys vihreän sävyjä.

Viinien maku on tasapainoisen hapokas, raikas ja kevyt.

Viinien tuoksu on herkkä, ja siinä on pääasiassa hedelmäisiä tai kukkaisia aromeja ja usein jodin tuoksua.

Yleiset analyyttiset ominaisuudet Kokonaisalkoholipitoisuus enintään (til-%) Kokonaisalkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (mEq/l) Kokonaisrikkidioksidipitoisuus enintään (mg/l)

5. Viininvalmistusmenetelmät

a. Olennaiset viininvalmistusmenetelmät

Viljelykäytäntö

Viiniköynnösten vähimmäistiheys on istutettaessa 5 000 köynnöstä hehtaaria kohden.

Köynnösrivien välinen etäisyys on enintään 2,2 metriä ja köynnösten välinen etäisyys samalla rivillä on 0,9–1,1 metriä.

Viiniköynnökset leikataan niin, että kuhunkin köynnökseen jää enintään 14 silmua joko

— matalaleikkauksella (Royat-, maljamaiseen tai viuhkamaiseen muotoon); tai

— pitkällä yksinkertaisella Guyot-leikkauksella.

Köynnökset leikataan ennen silmujen puhkeamista tai vaihetta 5 Eichhornin ja Lorentzin asteikolla.

Hedelmöittymisvaiheessa hedelmää tuottavien oksien määrä köynnöstä kohden on enintään 12.

Erityinen viininvalmistusmenetelmä

Korjatun rypälesadon kaikenlainen lämpökäsittely alle -5 °C:ssa on kiellettyä.

Väkevöinnin jälkeen viinien kokonaisalkoholipitoisuus saa olla enintään 11 %.

Edellä mainittujen säännösten lisäksi viinit ovat viininvalmistusmenetelmien osalta yhteisön säännöissä ja maaseutu- ja merikalastuslaissa säädettyjen velvoitteiden mukaisia.

b. Enimmäistuotokset

75 hehtolitraa/ha

6. Rajattu maantieteellinen alue

Kaikki tuotantovaiheet on toteutettava maantieteellisellä alueella, jonka tuotteiden alkuperää ja laatua valvova kansallinen laitos (Institut national de l’origine et de la qualité, INAO) on hyväksynyt 20. kesäkuuta 2018 pidetyssä toimivaltaisen kansallisen komitean istunnossa. Siitä päivästä alkaen, kun toimivaltainen kansallinen komitea hyväksyi tämän tuote-eritelmän, maantieteellinen alue käsittää seuraavat kunnat vuoden 2018 virallisen geokoodin perusteella:

— Loire-Atlantiquen departementti: Aigrefeuille-sur-Maine, Ancenis, Basse-Goulaine, La Bernerie-en-Retz, Le Bignon, La Boissière-du-Doré, Bouaye, Brains, Carquefou, Le Cellier, La Chapelle-Heulin, Château-Thébaud, (Chémérén kunnassa ainoastaan) Chaumes-en-Retz, La Chevrolière, Clisson, Corcoué-sur-Logne, Divatte-sur-Loire, Geneston, Gétigné, Gorges, La Haie-Fouassière, Haute-Goulaine, Le Landreau, Legé, La Limouzinière, Le Loroux-Bottereau, Maisdon-sur-Sèvre, Mauves-sur-Loire, Monnières, Montbert, Les Moutiers-en-Retz, Mouzillon, Oudon, Le Pallet, La Planche, Pont-Saint-Martin, Port-Saint-Père, La Regrippière, La Remaudière, Remouillé, Saint-Aignan-Grandlieu, Saint-Colomban, Sainte-Pazanne, Saint-Fiacre-sur-Maine, Saint-Géréon, Saint-Hilaire-de-Chaléons, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Philbert-de- Grand-Lieu, Les Sorinières, Thouaré-sur-Loire, Vair-sur-Loire, Vallet, Vertou, Vieillevigne ja Villeneuve-en-Retz.

— Maine-et-Loiren departementti: (La Chapelle-Saint-Florentin kunnassa ainoastaan) Mauges-sur-Loire, (La Chaussairen kunnassa ainoastaan) Montrevault-sur-Èvre, Orée d’Anjou ja (Saint Crespin-sur-Moinen ja Tillièresin kunnissa ainoastaan) Sèvremoine.

— Vendéen departementti: Cugand, Rocheservière, Saint-Étienne-du-Bois, Saint-Hilaire-de-Loulay ja Saint-Philbert-de-Bouaine.

7. Pääasiallinen rypälelajike / pääasialliset rypälelajikkeet

Montils B

Colombard B

Folle blanche B

8. Yhteyden/yhteyksien kuvaus

Yhteyden kannalta merkitykselliset luontoon liittyvät tekijät

Maantieteellistä aluetta halkovat vedet, jotka muodostavat tiheän vesiverkoston Nantesin kaupungin etelä- ja itäosassa. Nantesin alueen maisemassa vaihtelevat rinteiden viinitarhat ja karjankasvatuskäytössä olevat laaksot. Alue ulottuu itä-länsisuunnassa Maugesin esivuoristosta Atlantin rannikkoon ja pohjois-eteläsuunnassa Loiren rannoilta Vendéen tasangoille. Viiniköynnökset on istutettu pääasiassa Grandlieujärven ja siitä alkavien sivujokien ympärillä oleville kukkuloille ja rinteille sekä Goulainen suoalueen ja Loiren laakson valuma-alueille. Maantieteellinen alue muodostaa läntisimmän osan Val de Loiren suurista viinitarhoista ja kattaa 69 kunnan alueen Loire-Atlantiquen, Maine-et-Loiren ja Vendéen departementeissa.

Maantieteellisen alueen muinaisen ja monipuolisen geologisen perustan muodostavat syväkivilajit (graniitti ja gabro) ja metamorfiset kivilajit (gneissi, kiilleliuske, eklogiitti ja amfipoliitti), joita osin peittävät tertiäärikauden karkeat hiekkakerrostumat. Näiden kivilajien ja niihin vaikuttavan eroosion vaikutuksesta maaperä on usein hapan, karkearakenteinen (hiekkaa, pikkukiviä ja soraa), terve ja ilmava, luonnollisella tavalla kuiva, köyhä ja vesivarannoiltaan kohtuullinen. Viinirypäleet kerätään ainoastaan niiden lohkojen rinteiltä, jotka ovat jyrkimmät ja joiden maaperä on hiekkaista pintamaata.

Atlantin valtameri vaikuttaa Nantesin alueen ilmastoon etenkin Loiren suistoalueen vuoksi. Ilmastolle tyypilliseen tapaan lämpötilat pysyvät melko tasaisina vuoden ympäri. Talvet ovat hyvin leutoja, minkä vuoksi maa lämpenee aikaisin keväällä. Merituulten ansiosta kesät ovat viileitä ja kuumia helleaaltoja on vähän. Sateita esiintyy melko tasaisesti ympäri vuoden, tosin kesäisin sademäärät ovat vähäisiä. Tällä leveysasteella auringon valoa on runsaasti.

Yhteyden kannalta merkitykselliset inhimilliset tekijät

Nantesin alueen viinitarhat ovat vanhan viininviljelyperinteen perillisiä; keskiajalla Nantesin viininviljelyalue oli yksi Ranskan suurimpia. Alueella ryhdyttiin harjoittamaan tislaustoimintaa 1500-luvulla hollantilaisten kanssa käydyn kaupan myötä. Laadukkaiden väkevien alkoholijuomien raaka-aineena tunnettua Charentesin alueen Folle blanche B -lajiketta ryhdyttiin viljelemään laajemmin, ja se korvasi kotoperäiset lajikkeet. Nantesin alueen luonnonolosuhteissa lajike osoittautui sopivaksi valkoviinien valmistukseen. Nimeä ”Gros Plant” käytettiin kirjallisissa lähteissä ensimmäisen kerran vuonna 1732 kuvaamaan näitä Länsi-Ranskassa suuren suosion saavuttaneita viinejä. Vaikka tislaustoiminta vähentyi Nantesin alueella 1800-luvun keskivaiheilla, Gros Plantin viinitarhoja oli yhä 20 000 hehtaaria.

Viinikirvaepidemian jälkeen Montils B- ja Colombard B ‐lajikkeita, jotka myös olivat peräisin Charentesin alueelta, istutettiin vähäisinä määrinä Folle blanche B ‐lajikkeen viereen. Hallitakseen luonnollisesti hedelmällisten kasvien runsasta kasvua tuottajat ottivat käyttöön tiukat säännöt: keskimääräinen tai tiivis istutustiheys, viiniköynnösten leikkaaminen lyhyiksi, hedelmää kantavien oksien määrän tiukka rajoittaminen. Tuottajat valitsevat tuotantoon lohkot, joilla kasvukausi voidaan aloittaa varhain ja joilla vesivarannot ovat vähäisiä ja hedelmällisyys heikkoa. Satomäärien vähentymisen myötä viinien laatu näet paranee. Juomakulttuuria edistävän Bretvins-veljeskunnan, joka perustettiin vuonna 1948, sekä vuonna 1951 perustetun ensimmäisen etujärjestön toiminnan ansiosta ”Gros Plant du Pays nantais” hyväksyttiin rajatun laatuviinin alkuperänimitykseksi 26. helmikuuta 1954 annetulla päätöksellä. Tällä tavoin viinit saavuttivat tunnettuutta kansallisella tasolla.

Entistä runsaampien ja monivivahteisempien viinien valmistamiseksi toimijat ottivat käyttöön erityisen viininvalmistusmenetelmän eli nantaise-menetelmän, jossa viiniä pidetään ohuen viinisakan päällä vähintään yhden talven ajan juoksuttamatta viiniä lainkaan. Tämä taitotieto on syntynyt tuottajien tavasta pitää parasta viiniään tynnyrissä viinisakan päällä seuraavan kevään perhejuhlia varten. Tämä kypsytystapa toi viineihin pyöreyttä ja mehevyyttä, sillä se lisäsi erityisesti mannoproteiinien ja muiden hiivan soluseinän hajoamisesta johtuvien yhdisteiden pitoisuutta. Tässä menetelmässä viinejä ei käsitellä ja niitä pidetään tilassa, jossa on runsaasti hiilidioksidia, mikä vähentää merkittävällä tavalla viinien hapettumista ja haihtuvien yhdisteiden vapautumista. Menetelmän ansiosta viineihin alkoholikäymisen aikana muodostuneet aromit säilyvät kevääseen asti ja sitä pidemmälle. Perinteistä merkintää ”sur lie” (sakan päällä) koskeva määräys on vuodelta 1977, ja sitä on sovellettu vuodesta 1994 lähtien siten, että viini pullotetaan viinikellareissa. Näin rajoitetaan viinin astiointia ja juoksuttamista.

Vuonna 2009 viinitarhat, joilla tuotetaan tarkistetulla alkuperänimityksellä suojattua viiniä, levittäytyvät 1 500 hehtaarin alalle. Alueella toimii 600 tuottajaa. Viiniä tuotetaan vuosittain noin 100 000 hehtolitraa, josta yli kolmasosa saa merkinnän ”sur lie”. Tarkistetun alkuperänimityksen ”Gros Plant du Pays nantais” saaneet viinit ovat hiilihapottomia valkoviinejä. Viinien väri on hennon keltainen; joskus nuorten viinien värissä on häivähdys vihreän sävyjä. Viinien maku on tasapainoisen hapokas, raikas ja kevyt. Viinien tuoksu on herkkä, ja siinä on pääasiassa hedelmäisiä tai kukkaisia aromeja ja usein jodin tuoksua.

Viinit, joilla on merkintä ”sur lie”, ovat yleensä tasapainoisia ja pyöreähköjä, niiden tuoksu on monivivahteinen ja ne voivat olla lievästi helmeileviä alkoholikäymisen aikana muodostuvan hiilidioksidijäämän vuoksi. Jotta viinit säilyttävät niille ominaisen raikkauden ja aromaattisen runsauden sekä endogeenisen hiilidioksidin, ne suojataan kypsytyksen aikana hapettumiselta. Korkean hiilidioksidipitoisuuden vuoksi viiniä ei voi pakata taipuisiin säiliöihin, vaan ne pakataan pulloihin. Pullotus myös vaatii erityistä huolellisuutta. Nantesin alueella kasvavista lajikkeista valmistettujen viinien, joilla on tarkistettu alkuperänimitys, omintakeisuus syntyy sekä Nantesin alueen maantieteellisistä olosuhteista että sen historiasta. Tässä Loire-joen ja Atlantin valtameren yhtymäkohdassa sijaitsevassa suuressa satamakaupungissa harjoitettiin jo varhain Pohjois-Euroopan kaupunkikeskuksiin suuntautuvaa aktiivista viinikauppaa. Tälle tärkeälle kauppapaikalle saapui runsaasti kauppiaita, joista suuri osa oli hollantilaisia. Hollantilaiset kauppiaat vaikuttivat ratkaisevalla tavalla siihen, että Folle blanche B ‐lajike levisi maantieteelliselle alueelle. Tämän jälkeen alueella ryhdyttiin kasvattamaan kahta viljelyominaisuuksiltaan samankaltaista lajiketta, Montils B:tä ja Colombard B:tä.

Nantesin alueen maaperä- ja ilmasto-olosuhteiden ansiosta näistä lajikkeista on pystytty kehittämään tasapainoisia valkoviinejä, joissa on herkkiä aromeja. Maantieteellisen alueen maaperä on karkeajakoinen ja hapan. Maaperän geologisen perustan muodostavat graniitti, gneissi, kiilleliuske tai karkeat hiekkakerrostumat. Maaperän ja Nantesin alueella vaikuttavien leutojen talvien ansiosta viiniköynnösten kasvukausi käynnistyy varhain ja rypäleet kypsyvät haluttuun kypsyysasteeseen. Tarkistetun alkuperänimityksen saaneiden viinien valmistusalueen pohjoisen sijainnin sekä alueeseen vaikuttavan meri-ilmaston vuoksi kesät ovat viileitä, minkä vuoksi herkkien aromien esiasteet säilyvät viinirypäleissä.

Sopeuttaakseen valitut lajikkeet Nantesin alueen luonnonolosuhteisiin maantieteellisen alueen toimijat ovat pystyneet hyödyntämään syvään juurtunutta viininviljelytaitoa, joka on kehittynyt monisatavuotisen laatuviinien myyntiperinteen pohjalta. Valitut tekniikat ennen istutusta tehtävästä lohkojen valinnasta viiniköynnösten kasvun hallintaan mahdollistavat sen, että maantieteellisen alueen köyhä maaperä ja runsas auringonvalo voidaan hyödyntää parhaalla mahdollisella tavalla kypsän ja terveen sadon saavuttamiseksi.

Nantesin menetelmässä viini kypsytetään hienon sakan päällä ilman astiointia. Tällä tavoin käymisen aikana muodostuneet tuoksumolekyylit säilyvät viinissä. Leudot talvilämpötilat edistävät viinisakan vaikutusta, jolloin viinit kehittyvät runsaiksi. Tämä kypsytystapa, jonka ansiosta viinit saavat merkinnän ”sur lie”, tuo viineihin pyöreyttä, herkän hedelmäisiä tai kukkaisia aromeja sekä helmeilevyyttä, joka on jäänne käymisen lopussa muodostuneesta hiilidioksidista. Jotta kypsytysmenetelmän ansiosta syntyneet ominaisuudet säilyvät eikä viini pääse hapettumaan, toimijat ovat kehittäneet erityisen ammattitaidon viinien pullottamisessa, joka tapahtuu itse viinikellareissa. Tämän perinteisen käytännön ansiosta tuotteen käsittely on mahdollisimman vähäistä ja viinin herkät tuoksut säilyvät tuotteessa.

Gros Plant du Pays nantais on Loiren alueen viineistä ”lähimpänä valtamerta” valmistettu, sillä maantieteellinen alue ulottuu Bourgneuf-en-Retzin lahdelle saakka. Viinin maku on hapokas ja siinä on yleensä jodin aromeja, jotka sointuvat hyvin yhteen äyriäisten ja simpukoiden makujen kanssa. Tuottajat ovat aina nostaneet esiin paikallisten viinien ja ruokien tunnusomaisen yhteyden, minkä vuoksi viinillä on ollut vuodesta 1954 asti rajatun laatuviinin alkuperänimitys. Vielä tänäkin päivänä rannikolla, Bretagnen ja Vendéen välissä, sijaitsevat viinitarhat nähdään markkinaetuna, sillä kesän turistikausi edistää merkittävällä tavalla viinin tunnettuutta ja vahvistaa viinin imagoa meren antimien täydellisenä kumppanina.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Viiniyttämistä sekä viinin kypsyttämistä koskevan poikkeuksen mukaisesti maininnan ”sur lie” saaneiden viinien viiniyttäminen, kypsyttäminen ja pullottaminen tapahtuvat välittömässä läheisyydessä sijaitsevalla alueella, joka koostuu seuraavista kunnista (vuonna 2018 voimassa ollut virallinen geokoodi):

— Loire-Atlantiquen departementti: Boussay, (Arthon-en-Retzin kunnassa ainoastaan) Chaumes-en-Retz , Couffé, Ligné, (Varadesin kunnassa ainoastaan) Loireauxence, La Marne, Mésanger, Paulx ja Rezé.

— Maine-et-Loiren departementti: (Gestén kunnassa ainoastaan) Beaupréau-en-Mauges ja (La Boissière-sur-Evren, Le Fuilet’n ja Le Puiset-Dorén kunnissa ainoastaan) Montrevault-sur-Èvre.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Tarkistettuun alkuperänimitykseen voidaan lisätä maininta ”sur lie” niiden viinien osalta, jotka vastaavat tuote-eritelmän tätä mainintaa koskevia tuotantoedellytyksiä.

Maantieteellisen nimityksen käyttöä koskevan tuote-eritelmän sääntöjen mukaan tarkistettuun alkuperänimitykseen voidaan lisätä maantieteellinen nimitys ”Val de Loire”.

Merkinnän ”sur lie” ja maantieteellisen nimityksen ”Val de Loire” koko on korkeudeltaan, leveydeltään ja paksuudeltaan enintään tarkistetun alkuperänimityksen muodostavien merkkien kokoinen.

Viinit, joille voidaan myöntää merkintä ”sur lie”, on varustettava vuosimerkinnällä.

Tarkistetulla alkuperänimityksellä suojattujen viinien merkinnöissä voidaan täsmentää pienemmän maantieteellisen yksikön nimi edellyttäen, että

— kyseessä on kiinteistörekisterialue ja

— paikka on mainittu sadonkorjuuilmoituksessa.

Kiinteistörekisteriin kirjatun paikan nimi on painettava niin, että kirjainten korkeus, leveys tai paksuus on enintään puolet tarkistetun alkuperänimityksen muodostavien kirjainten koosta. Nimen on oltava näkyvillä samassa kentässä kuin tarkistettu alkuperänimitys.

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viinit, joille voidaan myöntää merkintä ”sur lie”, on viinien dekantoinnin rajoittamiseksi pakattava pulloihin viininvalmistuskellareissa viinin korjuuvuotta seuraavan vuoden maaliskuun 1. päivän ja joulukuun 31. päivän välisenä aikana, jotta ne säilyttävät viiniyttämis- ja kypsyttämistapaan perustuvat ominaisuudet, erityisesti tuoreuden, aromien sävykkyyden ja endogeenisesta hiilidioksidipitoisuudesta johtuvan lievän helmeilevyyden.

Linkki eritelmään

https://info.agriculture.gouv.fr/gedei/site/bo-agri/document_administratif-347ec668-4e57-45b4-b27e-0cf1ba019400

(1) EYVL L 9, 11.1.2019, s. 2.